“เทสลา” โชว์รายได้ไตรมาส 2 โตเท่าตัวกว่า 3.93 แสนลบ. รับยอดส่งมอบรถพุ่ง 121%
“เทสลา” เปิดงบไตรมาส 2/64 มีรายได้ 3.93 แสนล้านบาท โต 98% เทียบกับช่วงเดียวกันของปีก่อน โดยมียอดผลิตรวม 206,421 คัน เพิ่มขึ้นร้อยละ 151 เมื่อเทียบเป็นรายปี และการส่งมอบรวม 201,304 คัน เพิ่มขึ้นร้อยละ 121 จากปีที่แล้ว
27 ก.ค. 2564

บริษัท เทสลา (Tesla) ผู้ผลิตรถยนต์ไฟฟ้าสัญชาติสหรัฐฯ เปิดเผยรายได้ในไตรมาส 2 ของงบการเงินปี 2021 ที่ 1.19 หมื่นล้านดอลลาร์สหรัฐ (ราว 3.93 แสนล้านบาท) เพิ่มขึ้นร้อยละ 98 จากปีก่อนหน้า
โดยบริษัทฯ เผยรายได้สุทธิที่ไม่ได้คำนวณตามหลักการบัญชีทั่วไป (non-GAAP) ในช่วงเวลาเดียวกันที่ 1.62 พันล้านดอลลาร์สหรัฐ (ราว 5.34 หมื่นล้านบาท) เพิ่มขึ้นร้อยละ 258 จากปีที่แล้ว ขณะที่เงินสดและรายการเทียบเท่าเงินสด (Cash and cash equivalents) อยู่ที่ 1.62 หมื่นล้านดอลลาร์สหรัฐ (ราว 5.34 แสนล้านบาท) เพิ่มขึ้นร้อยละ 88 เมื่อเทียบปีต่อปี
ทั้งนี้ ในไตรมาสที่ 2 เทสลาทำสถิติสูงเป็นประวัติการณ์ในการผลิตและส่งมอบรถยนต์ โดยมียอดผลิตรวม 206,421 คัน เพิ่มขึ้นร้อยละ 151 เมื่อเทียบเป็นรายปี และการส่งมอบรวม 201,304 คัน เพิ่มขึ้นร้อยละ 121 จากปีที่แล้ว
เทสลา ระบุว่า บริษัทยังคงเผชิญความท้าทายด้านห่วงโซ่อุปทาน โดยเฉพาะปัญหาการขาดแคลนเซมิคอนดักเตอร์ในทั่วโลกและปัญหาค่าใช้จ่ายที่เกิดขึ้นจากความแออัดของท่าเรือที่ยังคงพบในไตรมาสดังกล่าว ขณะที่ความต้องการรถยนต์ทั่วโลกสูงเป็นประวัติการณ์ การจัดหาส่วนประกอบรถยนต์จึงมีอิทธิพลอย่างยิ่งต่ออัตราการเติบโตด้านการส่งมอบรถยนต์ในช่วงเวลาที่เหลือของปีนี้
สำหรับแผนงานของบริษัทฯ ระบุว่าเทสลาเพิ่งเปิดตัวรถยนต์รุ่นโมเดล วาย (Model Y) รุ่นมาตรฐานในประเทศจีน “เนื่องจากความต้องการที่แข็งแกร่งของสหรัฐฯ และการบริหารต้นทุนเฉลี่ยอย่างมีประสิทธิภาพในทั่วโลก เราจึงดำเนินการปรับเปลี่ยนโรงงานกิกะแฟคทอรี เซี่ยงไฮ้ ให้เป็นศูนย์กลางการส่งออกรถยนต์หลักเรียบร้อยแล้ว” เทสลา กล่าว
“แม้จะเกิดปัญหาการหยุดชะงักบ้างเล็กน้อย เนื่องจากความท้าทายในห่วงโซ่อุปทานและการปรับปรุงโรงงาน ทว่าการผลิตในเซี่ยงไฮ้ยังคงเดินหน้าไปอย่างแข็งแกร่ง” รายงานระบุเสริม
ข้อมูลจาก : ซินหัว